
Revistă de înnoire duhovnicească a Mănăstirii „Sfinții Arhangheli Mihail şi Gavriil" Petru Vodă 


Ceea ce am observat la poporul nostru 
creştinesc este înclinarea sa predilectă, în 
momentele de nemulțumire, spre ocară, spre 
blestem, spre înjurături şi răutăţi care pun la 
încercare viaţa sufletească de familie, societate 
şi neam. M-am oprit foarte mult la unele cazuri, 
care m-au uimit prin urmările ce poate să le aibă 
un blestem. 

Acum câţiva ani, bunăoară, la Mânăstirea 
Bistriţa au intrat vreo cinci persoane, purtând în 
braţe o fetiță de 12 ani. Nu s-au aşezat bine pe 
băncuţa unde stăteau credincioşii şi o criză 
puternică a şi luat-o pe biata fată. Încordări, 
strigăte, spume la gură... S-a zbătut aproape 
cinci minute, după care s-a liniştit şi a rămas 
într-o stare de agonie, de lipsă de control. Ca de 
obicei, i-am întrebat pe creştini de când e boala, 
am cercetat care sunt cauzele de unde vine 
nenorocirea aceasta şi mi-au spus că se chinuie 
aşa de 12 ani, chiar de la naştere. Aşa cum se 
întâmplă în familie, unii preferă un naş, tata 
preferă alt naş şi de aici se nasc nemulțumiri şi 
neînţelegeri în familie. Din discuţiile pe care le- 
au avut cei doi soţi tabăra mamei a biruit pe cea 
de partea soțului. Foarte revoltat, ieşind cu 
copilul naşii la botez, a rostit un blestem adânc 
şi rău-facător. „Să fiți voi cu tot cu copil ai celui 
rău." Ei bine, chiar la botez, tocmai când îi 
făceau scăldătoarea, a luat-o prima criză. Au 
umblat pe la toate mânăstirile, au făcut 
rugăciuni, exorcis-me, Sfinte Maslu, 
Împărtășanie... Şi de 12 ani aşa se chinuiesc 
părinţii aceştia. La 10-15 minute o criză; 10-15 
minute - altă criză. Aşa de dese; şi noaptea, şi 
ziua. Era numai piele şi os. O purtau pe brațe. Şi 
le-am recomandat părinţilor să facă o 
spovedanie mai amănunțită... Copii n-au mai 
putut avea. Era cel mai mare canon posibil să 
aibă zi şi noapte chinul acesta. Aceasta a fost 
prima fetiţă şi singura. Am mai ţinut legătura 
încă un an, a venit revoluţia, eu am plecat de la 
Mânăstirea Bistriţa şi n-am mai avut nici o ştire 
despre viaţa lor. Ceea ce s-a mai ameliorat a 
fost doar că n-o mai lua criza în timpul zilei, ci 
numai noaptea. Copilul nu era în stare de nimic; 
era numai în funcţiile biologice. Tatăl era un 
bărbat de o căință extraordinară, dar nu s-a 
rezolvat problema; doar că au încetat din crizele 
acestea, în sensul că au continuat doar noaptea, 
2-3 ore. 

Toate lucrurile acestea au adus aşa de mult 
viaţa noastră, a creştinilor, într-o banalitate. 
Iată, vin aşa de multe tinere care nu pot să 
nască. Sigur că sunt şi multe păcate grele, fie că 
au avut, fie că n-au avut întreruperi de sarcină; 
unii care, după cum se obişnuieşte în societatea 
aceasta modernă, îşi fac calcule când să aibă 
copii: după ce-şi iau maşină, îşi iau mobil, 
pleacă în străinătate... „Să facem vreo 2-3 ani 
prin străinătate şi după aceea să avem şi un 
copil." Adică tocmai ce este mai important, 
scopul familiei, lăsat pe ultimul plan. „Suntem 

căsătoriți de 12 ani şi nu putem să avem 
copii..." 

Dar mă duc iarăşi prin copilăria noastră. 
La orice nemulțumire mamele (sau vecinii) se 
adresează copiilor „Seca-ţi-ar sămânţa!”. E un 
blestem care are foarte multă importanță în 
viaţa de familie a acestor oameni pe parcurs, 
pentru că se întâmplă aidoma lucrurile acestea. 
Este aşa de interesant unitatea aceasta de 
familie, tată-mamă-copil, soţie-soţ. 

Îmi povestea o femeie zdrobită sufletește. 
O întreb: „Care-i durerea?". „Părinte, sunt în 
mare durere sufletească. Mi-a murit soţul. I-am 
înmormântat acum 2 săptămâni şi mă simt 
vinovată de moartea lui. Era un bărbat care mă 
necăjea foarte mult 9 ani de zile cât am trăit cu 
el n-am avut un an de zile de linişte, de bucurie 
în familie. Veşnic beat, veşnic înjurături. Viaţa - 
un iad. Viaţa de familie a fost un chin. Dar, cu 
toate acestea îmi pare rău de ceea ce am spus 
într-una din zile:«Pe unde-ţi intră fumul de 
țigară şi băutura pe acolo să ţi se usuce tot; să 
nu mai poţi bea, să nu mai poţi fuma».După5-6 
luni bărbatul meu a început să slăbească, să aibă 
o durere şi o tuse seacă în gât, o durere care se 
accentua din ce în ce mai mult. Tusea, iarăşi, îl 
ținea câte o jumătate de oră pe noapte. A încetat 
băutura: s-a accentuat tot mai mult durerea... În 
cele din urmă, când nu mai putea să înghită, se 
duce la medic să vadă ce-i cu el. Face analizele: 
îi spune medicul: «Ai un cancer destul de grav 
şi-i în formă de metastază. Îți spun direct ca să 
ştii ce ai de făcut.» Vine omul acasă, descurajat. 
A mai ţinut ceva regim, tratamente, dar n-a mai 
durat decât câteva săptămâni şi s-a curățat." 

Aici este şi bătaia lui Dumnezeu pentru 
lipsa noastră de chibzuinţă, iar patima, lăcomia, 
dezordinea morală, necredinţa, neascultarea, 
nerespectul, neglija de viaţa sufletească ajung la 
deznodăminte total nefericite. 

lată şi un alt caz. întâmplat la Mânăstirea 
Secu. Era pe atunci părintele care se ocupa cu 
administraţia mănăstirii. Părintele Vladimir, un 
călugăr foarte bun şi credincios la avutul 
mănăstirii. Ținea cu dinadinsul să nu se 
irosească din munca oamenilor care erau 
salariați şi a personalului mânăstirii. Unul din 
credincioşi, care slujea Mănăstirea de vreo 10- 
15 ani, un om în plinătatea vârstei - îmbătrânise 
el pe la mănăstire - l-a supărat pe părintele: îşi 
dosise el ceva. Părintele econom se duce la 
Domnul, bătrânul se îmbolnăvește şi el datorită 
vârstei şi bolii, s-a uscat de pe picioare, nu se 
ştia ce-i cu dânsul. Rudele îl duc în toate părţile, 
pe la Mânăstirea Neamţu, pe la Agapia Veche, 
unde era Părintele Eftimie, mare duhovnic al 
timpului. ÎL spovedeşte, fac rnolit-fe, Sfinte 
Maslu, dezlegări - nimic, nici un rezultat. 
Ajunsese să nu se mai poată mişca. 

Vara au dat nişte infecții în corp. Stă 
Părintele Valeriu, un preot de la Cucuieţi, 
Bacău, un duhovnic cu multă răbdare şi 


iscusinţă - îl spovedise de nenumărate ori şi 
întreabă cu tot dinadinsul: „Ce-ţi mai aduci 
aminte? Poate ai avut de-a face cu Vladimir al 
nostru? Sau poate cu părintele stareţ? Cu 
Părintele Ciprian?" - cu părinţii care fuseseră 
stareți, economi... El prinsese vreo 3-4 în timp 
ce stătuse pe acolo. „Părinte, ce să zic, ştiu eu? 
Odată am avut de-a face cu Părintele Vladimir. 
O fi un blestem, oare? Cică «să nu mori până ce 
nu te-oi ierta eu până ce nu vei fi iertat de mine: 
să nu mori!». Mi-amintesc odată că mi-a zis 
când era el necăjit. Că eu ce făcusem? Luasem 
şi eu o bucată de caş să o duc la copii. Bucata 
aceea de caş era pregătită de mănăstire să o 
ducă undeva. Şi, când vine de la stăreţie - 
nimic. Întreabă pe cei de acolo - nici unul nu 
ştie, habar n-are. «Măi, cum, dacă voi sunteți 
aici şi eu nu m-am dus nicăieri, decât până la 
bucătărie? N-am lipsit de-aici, oameni străini n- 
au fost. Numai tu ai făcut treaba asta.»". Atunci 
părintele Valeriu îl pune într-o căruţă şi, de la 
Vânători, de la familia lui, îl aduce până la 
mormântul Părintelui Vladimir. Cu lumânarea 
în mână l-a adus acolo şi i-a pus lumânărica la 
cap şi i-a spus: „Părinte Vladimir, iartă-mă, 
iartă-mă şi mă dezleagă!" Când s-a întors acasă, 
i-am făcut un Sfântul Maslu pentru multe altele 
pe care le făcuse înainte, l-am împărtăşit. 
Liniştit bucuros, s-a despărţit de toți ai casei cu 
iertare... lată un exem-plu de blestem al unui 
părinte duhovnicesc asupra creştinilor. 

Ne dăm seama ce importanţă are cuvântul 
preotului şi ce osândă este pe creştinul care 
numai supară pe un preot. Nu mai este respect 
pentru omul care lucrează cele dumnezeieşti şi 
frica pe care trebuie să o avem față de preot 
care este singurul om care te pune in raport cu 
Dumnezeu şi te scoate din toate primejdiile 
trupeşti şi sufleteşti şi te ajută prin spovedanie, 
prin dezlegare, prin harul pe care-l poartă el. 
Fără el nu există mântuire, unde este preotul, 
acolo este şi Biserica; unde-i Biserica, acolo 
este şi preotul. 

Vorbele noastre au urmări. Dar urmările 
pot fi şi bune. atunci când punem dragoste în 
ceea ce spunem. Tot la Mânăstirea Bistriţa, o 
familie care nu avea copii de 12 ani vine la 
Părintele Marchian. O doamnă destul de iscusită 
şi o creştină bună; se plânge: „N-avem urmaşi, 
toată osteneala noastră este zadarnică pentru 
noi. Cine va veni la mormântul nostru să 
aprindă un pai de lumânare?" 

Eram pe bancă, stăteam împreună cu 
părintele şi am ascultat tot dialogul acesta între 
părinte şi femeie. Şi Părintele Marchian 
bătrânul, pe lângă sfaturile pe care i le-a dat, i-a 
zis: „Dumnezeu să te binecuvinteze, fată-hăi, şi 
să vii cu un copil să ţi-l botezăm aici la 
mănăstire!" A trecut cam un an şi jumătate sau 
doi ani. Cine intră în chilia mea? Doamna în 
vârstă de 43 de ani, cu pruncul ei în braţe. 
"Părinte, mă mai cunoaşteţi cine sunt?" 

„Doamnă, nu ştiu. Vă rog să-mi spuneţi." „Eu 
sunt cea care am vorbit cu Părintele Marchian 
pe bancă şi erai şi Sfinţia ta acolo şi ascultai. 
(Între timp părintele murise). M-am dus, am 
fost la el, i-am aprins lumânări, am să-i fac 
Chiar un parastas, dacă vreți să mergeţi în 
biserică, am adus o colivă; să mulțumesc lui 
Dumnezeu, Sfintei Ane şi Părintelui cu a cărui 
binecuvântare am mers cu convingere. Am 
plecat de la mănăstire; tot timpul parcă am 
simţit o plinătate sufletească şi faptul că eu 
trebuie să am prunci." I-a dat Domnul după 
inima ei. 

Aş vrea să mai dau un exemplu din lumea 
mare, a domnitorului Radu, care a avut un 
conflict cu Sfântul Nifon, Mitropolitul Țării 
Româneşti. Bogdan, un vornic al lui Ştefan 
Voievod pleacă din Moldova, intră pe sub 
pielea lui Radu cel Mare, lasă soţia lui în 
Moldova cu cinci copii şi o ia pe sora 
domnitorului. E chemat de SfântulNifon şi-i 
atrage atenția asupra păcatului. Şi se duce la 
Radu şi-i spune: „Uite c-am fost chemat de Sf. 
Nifon şi...”. Radu s-a supărat tare pe Sf. Nifon 
şi-l exilează (pentru a treia oară, după ce mai 
fusese de două ori exilat din scaunul patriarhal 
de Constantinopol). El pleacă în Sfântul Munte 
la Mânăstirea Dionisiu. Dar, înainte de plecare, 


aruncă un blestem asupra lui Radu cel Mare, a 
domnitorului: „Blestem va fi peste capul tău şi a 
neamurilor tale! În mari suferințe şi-n dureri şi 
multe nevoi au să cadă asupra ţării tale. Atunci 
mă veţi căuta, dar nu mă veți mai găsi." În țară 
se produc multe tulburări. Radu cel Mare se 
îmbolnăveşte, trimite la Sfântul Munte să-l 
aducă să-şi ceară iertare, dar murise. Era 
îngropat la Mânăstirea Dionisiu, unde-şi 
petrecuse anii în linişte şi rugăciune. Mai târziu, 
Neagoe Basarab, care era un teolog oarecum, 
din familia Craioveştilor, şi care avea multă 
evlavie la Prea Sfinţitul Nifon. voia să împace 
cumva lucrurile. Pentru că şi după ani şi ani din 
mormântul domnitorului ieşeau viermi pe 
lespedea mormântului lui. Asta era dovadă că 
blestemul îl urmărea. Neagoe Basarab ajunge 
până la Sfântul Munte şi aduce capul Sfântului. 
Privegheri de noapte, slujbe frumoase... şi iată 
ce i se descoperă: Radu cel Mare faţă în față cu 
Sf.Nifon într-o lumină străluciloare, în care era 
sfântul iar celălalt într-un nor întunecat şi din 
osemintele sfântului curge, ca o aghiazmă, 
sfântul mir peste trupul domnitorului, care se 
luminează şi el, semn de iertare, de tămăduire a 
domnitorului. 

lată şi aici 
credincioşii, ce 


un exemplu pentru noi, 
înseamnă pentru ţară un 


Blestemul pag. 2 


conducător creştin şi unul ticălos. O conducere 
ticăloasă, fără Dumnezeu, tară lege morală, fără 
harul lui Dumnezeu atrage peste popor şi peste 
capul ei tot blestemul şi toate urgiile. Dacă 
astăzi poporul acesta trăieşte atâtea şi atâtea 
lipsuri şi suferințe, până să se renege şi 
existența noastră istorică şi spirituală nu este 
alta decât vinovăția acestor fărădelegi a celor 
mari, care se reflectă asupra celor mici; aşa ca-n 
viaţa de familie: dacă un tată e blestemat un tată 
e pătimaş, necreştin, necredincios, cu toate 
patimile şi urgiile, copiii vor vedea aceeaşi 
soartă, acelaşi blestem, aceeaşi suferință, pe 
care o lasă tatăl ca moştenire fiilor lui. Iar 
poporul merită, de cele mai multe ori, soarta, 
pentru că tolerează aceste fărădelegi şi e un 
popor întunecat la rândul lui, pentru aceleaşi 
păcate moştenite şi duse mai departe şi nu se 
poate ridica la un nivel mai înalt decât al 
stăpânului, cum e şi zicala: „Cum e turcul, şi 
pistolul; cum e stăpânul, aşa-i şi sluga." Peste 
aceste lucruri mai este şi o pedeapsă a lui 
Dumnezeu, pentru ca, prin această pedeapsă, 
popoarele sau poporul să se înţelepţească, să se 
lumineze, să se ridice, cu timpul, să-şi revină la 
chemarea pe care o are el în istoria pe care o 
parcurgem. 

